มูลนิธิตลท.ทุ่ม 10 ล้านหนุนกิจกรรมพลัง วตท.
&#8220;มูลนิธิตลท. หนุนกิจกรรมพลัง วตท. ลดความเหลื่อมล้ำในสังคม" โดยการร่วมสนับสนุนเงินทุนทั้งหมด 10 ล้านบาท แบ่งเป็นจังหวัดละ 1 ล้านบาท ภายในเวลา 2 ปี
14 ต.ค. 2553

“มูลนิธิตลท. หนุนกิจกรรมพลัง วตท. ลดความเหลื่อมล้ำในสังคม" โดยการร่วมสนับสนุนเงินทุนทั้งหมด 10 ล้านบาท แบ่งเป็นจังหวัดละ 1 ล้านบาท ภายในเวลา 2 ปี
ตลาดหลักทรัพย์ฯ ได้รับอนุมัติจากคณะกรรมการมูลนิธิตลาดหลักทรัพย์ฯ สนับสนุนเงินทุนเริ่มต้นสำหรับโครงการ "พลัง วตท. ลดความเหลื่อมล้ำในสังคม" ที่ดำเนินการโดยสถาบันวิทยาการตลาดทุน (วตท.) เพื่อส่งเสริมคุณภาพชีวิตของประชาชนในจังหวัดที่มีระดับการพัฒนาที่ล้าหลัง ซึ่งทำให้เกิดความเหลื่อมล้ำในสังคม โดยมีนักศึกษา วตท. รุ่น 1 - 15 เป็นผู้ดำเนินโครงการใน 10 จังหวัด โดยแต่ละจังหวัดจะได้รับการสนับสนุนเงินทุนจังหวัดละ 1 ล้านบาท รวม 10 ล้านบาท ซึ่งขณะนี้ นักศึกษา วตท. รุ่น 1 - 11 ได้เลือกจังหวัดที่จะเข้าดำเนินโครงการแล้ว  6 จังหวัด ได้แก่  ศรีสะเกษ สระแก้ว  สกลนคร แม่ฮ่องสอน บุรีรัมย์  และ หนองคาย  
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย และในฐานะประธานกรรมการ มูลนิธิตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ ได้ดำเนินกิจกรรมที่แสดงความรับผิดชอบต่อสังคมและสิ่งแวดล้อมหรือ CSR อย่างต่อเนื่อง ทั้งการส่งเสริมการศึกษาแก่เยาวชน และการส่งเสริมคุณภาพชีวิตของชุมชนและสังคม รวมทั้ง การส่งเสริมด้านศาสนาและศิลปวัฒนธรรม  สำหรับโครงการ "พลัง วตท. ลดความเหลื่อมล้ำในสังคม" ที่ได้รับการสนับสนุนเงินทุนจากมูลนิธิตลาดหลักทรัพย์ฯ ในครั้งนี้มีเป้าหมายที่มุ่งเพิ่มคุณภาพชีวิตของสังคมไทย โดยจากสถิติของสำนักงานโครงการพัฒนาแห่งสหประชาชาติประจำประเทศไทย (UNDP Thailand) จะเห็นว่ารายได้ ความก้าวหน้า การศึกษา และสุขภาพของประชากร 
ในจังหวัดที่นักศึกษาวตท. เลือกเข้าไปดำเนินโครงการ อยู่ในระดับที่ล้าหลัง ซึ่งเป็นปัญหาของสังคมไทย   การดำเนินโครงการนี้ จึงเป็นส่วนหนึ่งที่จะช่วยพัฒนาคุณภาพชีวิตในสังคมไทยให้ดีขึ้น
โครงการ "พลัง วตท. ลดความเหลื่อมล้ำในสังคม" มีระยะเวลาในการดำเนินงาน 2 ปี ตั้งแต่ปี 2553 - 2555 โดยนักศึกษา วตท. รุ่น 1-15  จะเข้าไปทำหน้าที่เป็นพี่เลี้ยงให้กับจังหวัดที่เข้าร่วมโครงการ เพื่อร่วมศึกษา พร้อมทั้งเสนอแนะแนวทางแก้ไข ต่อยอดโครงการที่แต่ละจังหวัดได้ดำเนินการอยู่  รวมทั้งเปิดโอกาสให้ชุมชนมีส่วนร่วมในการแก้ไขปัญหาเพื่อให้เกิดประสิทธิภาพ และเกิดความยั่งยืนในระยะยาว 
 "การจัดทำโครงการ  "พลัง วตท. ลดความเหลื่อมล้ำในสังคม"  ครั้งนี้ สอดคล้องกับวัตถุประสงค์ในการจัดตั้ง วตท. ของตลาดหลักทรัพย์ฯ ที่ต้องการเพิ่มผู้บริหารที่มีความรู้ความเข้าใจด้านตลาดทุน เพื่อขับเคลื่อนองค์กรไปสู่เป้าหมายทางธุรกิจ พร้อมกับให้ความสำคัญและมีบทบาทด้านการพัฒนาสังคม โดยเชื่อมั่นว่าพลังทุน พลังความคิด และพลังเครือข่ายของนักศึกษาวตท. จะผลักดันให้โครงการ  "พลัง วตท. ลดความเหลื่อมล้ำในสังคม"  เกิดผลเป็นรูปธรรม และมีส่วนช่วยแก้ปัญหาสังคมได้" นายสมพลกล่าว
6 จังหวัดแรกที่นักศึกษา วตท. รุ่น 1 - 11 เลือกดำเนินโครงการฯ ได้แก่ จังหวัดบุรีรัมย์ โดยรุ่น 1-4  จังหวัดหนองคาย โดยรุ่น 5-6  จังหวัดแม่ฮ่องสอน โดยรุ่น 7-8  จังหวัดสกลนคร โดยรุ่น 9 จังหวัดสระแก้ว โดยรุ่น 10 และจังหวัดศรีสะเกษ โดยรุ่น 11  ทั้งนี้ รุ่นที่ 12 -15 ซึ่งกำหนดเปิดหลักสูตรในปี 2554 - 2555 จะคัดเลือกอีก 4 จังหวัดเพื่อดำเนินโครงการให้ครบ 10 จังหวัดตามเป้าหมาย